Document ID: /roh_data/filtered/fineweb-2-filterrobots_roh.jsonl.gz/68023

trun/rabius schocchescha il capogruppa
Il CB Trun/Rabius para actual dad esser en fuorma e gudogna in tec surprendent denton fadegiau a Bogn Ragaz encunter il capogruppa. Mo l’entschatta dalla partida gartegia insumma buc all’equipa dalla Cadi. Gia suenter treis minutas va Bogn Ragaz entras Orlando Caluori en avantatg. Nauschas regurdientschas vid la terrada ad Eschenbach avon duas jamnas vegnan tgunsch gia si tier enqualin. Mo na na, cheu ei tut in’autra equipa sil plaz che aunc avon duas jamnas. Trun/Rabius anfla meglier e meglier ella partida e vegn da remisar entras Gianin Derungs suenter in culp liber ed ina truscha avon gol. Quater minutas pli tard setta Livio Janka in da ses renomai culps libers sco in streh el cantun liung ed aulza il resultat sin 1:2. Il giug ei vulvius e Bogn Ragaz ei perplex.
Suenter pausa vegn l’equipa da casa denton pli ferma ô da cabina e vegn aschia entras Anian Roffler tier lur secund gol. Mo Trun/Rabius lai buc irritar da quei ed anfla puspei anavos ella partida. Ella 70. minuta vegn ei schizun aunc meglier per il CBTR. Suenter ina corna ei Gianin Derungs postaus leu nua ch’in attaccader cun saung freid ha dad esser e setta ils hosps en avantatg. Dil reminent ei quei il 6avel gol da Gianin ellas davosas treis partidas. Sco ins ei endisai da Bogn Ragaz emprovan els uss cun tut ils trics – schizun l’ura vegn tenida eri tier 88:39 (!) – da remisar, mo Trun/Rabius sedefenda cun tut lur pusseivladads e procura aschia per l’emprema sperdita dalla sesiun per Bogn Ragaz.